বোমা উদ্ধারে বড় সাফল্য! পুলিশের জালে বোমা তৈরির মূল পান্ডা

ওয়েব ডেস্ক : “বোমা মুক্ত মুর্শিদাবাদ” গড়ার লক্ষ্যে বিশেষ অভিযান চালিয়ে বড়সড় সাফল্য পেল বহরমপুর মুর্শিদাবাদ (Murshidabad) জেলা পুলিশ। বিগত ১৫ দিনে জেলার বিভিন্ন প্রান্ত থেকে একাধিক বোমা উদ্ধারের পর, এবার পুলিশের (Police) জালে ধরা পড়ল বোমা তৈরির মূল পান্ডা।

পুলিশ সূত্রে খবর, ধৃত ব্যক্তির নাম আয়েজ শেখ। সে গুধিয়া মাঝপাড়া এলাকার বাসিন্দা। অভিযোগ, ধৃত আয়েজ শেখ বিভিন্ন সময়ে বিভিন্ন জায়গায় গিয়ে সকেট বোমা তৈরিতে পারদর্শী ছিল।
জেলা পুলিশ সূত্রে আরও জানা গিয়েছে, “বোমা মুক্ত মুর্শিদাবাদ” গড়ার লক্ষ্যে এই বিশেষ অভিযানে এখনও পর্যন্ত প্রায় ৩০টি মামলা রুজু করা হয়েছে। সব মিলিয়ে ২০ জনকে গ্রেফতার করা হয়েছে। এই ধারাবাহিক অভিযানের অংশ হিসেবেই মূল পান্ডাকে গ্রেফতার করা সম্ভব হয়। ধৃতের বিরুদ্ধে নির্দিষ্ট ধারায় মামলা রুজু করেছে পুলিশ। সোমবার ধৃতকে পুলিশি হেফাজতের আবেদন জানিয়ে আদালতে পাঠানো হয়েছে।

আরও খবর : ফের বেলাগাম আব্দুর রহিম বক্সী, কেন্দ্রীয় মন্ত্রীর কান কেটে নেওয়ার নিদান

প্রসঙ্গত, সম্প্রতি মুর্শিদাবাদের (Murshidabad) লালগোলা থেকে মোট ৫৬টি তাজা সকেট ও সুতলি বোমা (Bomb) উদ্ধার করেছিল পুলিশ (Police)। একসঙ্গে এতগুলি বোমা উদ্ধারের ঘটনায় এলাকায় ব্যাপক আতঙ্ক ছড়িয়েছিল। তার পরেই এই ঘটনায় পুলিশের হাতে গ্রেফতার হল মূলপাণ্ডা।

উল্লেখ্য, ‘বোমা মুক্ত মুর্শিদাবাদ’ গড়ার লক্ষ্যে জেলা পুলিশের তরফে সম্প্রতি একটি হেল্পলাইন নম্বর চালু করা হয়েছিল। সেই বিশেষ কর্মসূচির আওতায় এখনও পর্যন্ত জেলাজুড়ে ১৬০০-এর বেশি বোমা উদ্ধার করা হয়েছে বলে পুলিশ জানিয়েছে। এত বোমা উদ্ধারের ঘটনায় স্বাভাবিকভাবেই ওই জেলাতে আতঙ্কের সৃষ্টি হয়েছিল। তার পরেই এবার বোমা তৈরির মূল পান্ডাকে গ্রেফতার করল পুলিশ।